31996D0428
L 177/24
JURNALUL OFÍCIAL AL UNIUNII EUROPENE
DECIZIA CONSILIULUI
din 25 iunie 1996
privind acceptarea de către Comunitate a Acordului pentru promovarea respectării măsurilor internaționale de conservare și gestionare de către navele de pescuit în marea liberă
(96/428/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 43 coroborat cu articolul 228 alineatul (2) prima teză și articolul 228 alineatul (3) primul paragraf,
având în vedere propunerea Comisiei (1),
având în vedere avizul Parlamentului European (2),
întrucât cooperarea internațională este esențială pentru asigurarea conservării și a utilizării raționale, responsabile și durabile a resurselor biologice din marea liberă;
întrucât Comunitatea a semnat Convenția Organizației Națiunilor Unite privind dreptul mării, care obligă toți membrii comunității internaționale să coopereze la conservarea și gestionarea resurselor biologice din marea liberă;
întrucât, în ceea ce privește pescuitul maritim, Comunitatea are competența de a adopta măsuri de conservare și gestionare a resurselor halieutice și de a încheia acorduri în acest domeniu cu țări terțe sau organizații internaționale, astfel cum se prevede în declarația de competență pe care a prezentat-o Comunitatea în momentul aderării la Organizația Națiunilor Unite pentru Alimentație și Agricultură;
întrucât practica de a cere atribuirea sau schimbarea pavilionului de către navele de pescuit pentru a se sustrage măsurilor internaționale de conservare și gestionare a resurselor vii marine trebuie descurajată;
întrucât fiecare stat membru trebuie, prin urmare, să își îndeplinească responsabilitățile pentru a se asigura că navele de pescuit autorizate să îi arboreze pavilionul se conformează măsurilor internaționale de conservare și gestionare prin mijloace corespunzătoare și eficiente coordonate la nivel internațional;
întrucât, în acest scop, Comunitatea a participat la negocieri internaționale care s-au încheiat cu aprobarea de către conferința Organizației Națiunilor Unite pentru Alimentație și Agricultură, la cea de-a douăzeci și șaptea sesiune în noiembrie 1993, a Acordului pentru promovarea respectării măsurilor internaționale de conservare și gestionare de către navele de pescuit în marea liberă;
întrucât acest acord este un cadru util pentru consolidarea cooperării internaționale în vederea garantării faptului că eficiența măsurilor internaționale de conservare și gestionare nu este subminată;
întrucât acest acord urmează să facă parte integrantă din codul internațional de conduită privind pescuitul responsabil invocat în Declarația de la Cancún din mai 1992;
întrucât pescarii comunitari pescuiesc în marea liberă și este, prin urmare, în interesul Comunității să accepte acest acord,
DECIDE:
Articolul 1
Comunitatea Europeană acceptă Acordul pentru promovarea respectării măsurilor internaționale de conservare și gestionare de către navele de pescuit în marea liberă.
Textul acordului se anexează la prezenta decizie.
Articolul 2
Președintele Consiliului numește persoana autorizată să depună instrumentul de acceptare la directorul general al Organizației Națiunilor Unite pentru Alimentație și Agricultură în conformitate cu articolul X alineatul (2) din acord.
Adoptată la Luxemburg, 25 iunie 1996.